b'\n_START_ARTICLE_\nHermoston v\xc3\xa4litt\xc3\xa4j\xc3\xa4aine\n_START_PARAGRAPH_\nHermoston v\xc3\xa4litt\xc3\xa4j\xc3\xa4aineet eli neurotransmitterit ovat yhdisteit\xc3\xa4, jotka v\xc3\xa4litt\xc3\xa4v\xc3\xa4t, voimistavat, est\xc3\xa4v\xc3\xa4t tai mukauttavat hermosolun ja toisen solun v\xc3\xa4lisi\xc3\xa4 s\xc3\xa4hk\xc3\xb6isi\xc3\xa4 signaaleja. Neurotransmittereiden ja neuromodulaattoreiden yhteinen nimitys on neuroregulaattori eli hermostoon vaikuttava aine.\n_START_SECTION_\nHermoston v\xc3\xa4litt\xc3\xa4j\xc3\xa4aineiden toiminta\n_START_PARAGRAPH_\nHermoston v\xc3\xa4litt\xc3\xa4j\xc3\xa4aineita vapautuu aktiopotentiaalin seurauksena presynaptisen hermosolun viej\xc3\xa4haarakkeen eli aksonin synapsip\xc3\xa4\xc3\xa4tteen pienist\xc3\xa4 synapsirakkuloista hermosolun ja toisen solun v\xc3\xa4liseen tilaan eli synaptiseen rakoon, mist\xc3\xa4 osa niist\xc3\xa4 sitoutuu vastaanottavan postsynaptisen solun reseptoreihin, mik\xc3\xa4 k\xc3\xa4ynnist\xc3\xa4\xc3\xa4 niihin kytkeytyv\xc3\xa4n solun fysiologisen signaalinv\xc3\xa4litysmekanismin, esimerkiksi ionikanavan. Jos vastaanottava toinen solu on my\xc3\xb6s hermosolu, solujen v\xc3\xa4lisest\xc3\xa4 tilasta k\xc3\xa4ytet\xc3\xa4\xc3\xa4n nimityst\xc3\xa4 synapsi. Vastaanottava solu voi olla my\xc3\xb6s esimerkiksi poikkijuovainen lihassolu, sile\xc3\xa4 lihassolu, rauhassolu tai aistireseptorisolu. Synapsiksi kutsutaan my\xc3\xb6s signaalia, joka v\xc3\xa4littyy synapsiraon kautta.\n_START_SECTION_\nHermoston v\xc3\xa4litt\xc3\xa4j\xc3\xa4aineiden jaottelu\n_START_PARAGRAPH_\nHermoston v\xc3\xa4litt\xc3\xa4j\xc3\xa4aineet voidaan jaotella useilla tavoilla. Yksi tapa on jaotella ne eksitoiviin eli kiihottaviin, inhiboiviin eli est\xc3\xa4viin ja moduloiviin eli synapsien herkkyyteen vaikuttaviin v\xc3\xa4litt\xc3\xa4j\xc3\xa4aineisiin. Eksitoivat v\xc3\xa4litt\xc3\xa4j\xc3\xa4aineet v\xc3\xa4litt\xc3\xa4v\xc3\xa4t signaalin eteenp\xc3\xa4in esimerkiksi hermosolujen v\xc3\xa4lill\xc3\xa4 aiheuttamalla depolarisaation vastaanottajaneuronissa, jolloin aktiopotentiaali siirtyy presynaptisesta hermosolusta postsynaptiseen hermosoluun. Inhiboivat v\xc3\xa4litt\xc3\xa4j\xc3\xa4aineet puolestaan est\xc3\xa4v\xc3\xa4t signaalin eteenp\xc3\xa4in kulkeutumisen esimerkiksi hermosolujen v\xc3\xa4lill\xc3\xa4 est\xc3\xa4m\xc3\xa4ll\xc3\xa4 postsynaptisen hermosolun aktiopotentiaalin aiheuttamalla sille hyperpolarisaation. Enimm\xc3\xa4kseen eksitoivia hermoston v\xc3\xa4litt\xc3\xa4j\xc3\xa4aineita ovat muun muassa asetyylikoliini, noradrenaliini, adrenaliini, dopamiini, serotoniini eli 5-hydroksitryptamiini, aspartaatti ja glutamaatti. Inhiboivia hermoston v\xc3\xa4litt\xc3\xa4j\xc3\xa4aineita ovat muun muassa \xce\xb3-aminovoihappo (GABA), glysiini ja tauriini. Moduloivia peptidirakenteisia hermoston v\xc3\xa4litt\xc3\xa4j\xc3\xa4aineita ovat muun muassa monet hypotalamuksen eritt\xc3\xa4m\xc3\xa4t hormonit, aivolis\xc3\xa4kkeen hormonit, ruoansulatuskanavan hormonit, haiman hormonit ja endorfiinit.'